Randers: Den 52-årige direktør sidder i retssalen klædt i habitbukser og hvid skjorte med en langærmet, sort sweater udover.

Til hverdag er han økonomidirektør i et multinationalt firma, bor i parcelhus i Randers med sin hustru og har gode økonomiske forhold.

Han fremstår pæn og ser ikke umiddelbart ud som en, man kunne forestille sig stå ud af en bil og nikke en 39-årig kvinde en skalle.

Men nu sidder han i Randers Byret, tiltalt for netop det.

Klokken var lidt over syv en tirsdag morgen i september, da direktøren mødte den 39-årige kvinde i trafikken.

Hun flettede ind i en vognbane foran direktøren, der blev irriteret og mente, at hun spærrede vejen for ham. Han viste hende en fuckfinger og kørte helt tæt på hende.

Da hun kom til krydset Vestervold/Vestergade, svingede direktøren ind foran hende, så hun måtte bremse op. Herefter steg de begge ud af deres biler.

Hun spurgte, "hvad er dit problem". Direktøren råbte aggressivt ad hende og sluttede af med at nikke hende en skalle over næseryggen, inden han kørte fra stedet.

Kvinden slap med en øm næseryg uden mærker og en ordentlig forskrækkelse. Hun nåede at tage billeder af direktøren og bilen, inden han stak af, så politiet kunne finde ham.